ጣና ሐይቅ ሞልቶ በመፍሰሱ ከቀያቸው የተፈናቀሉ ሰዎች ተገቢው ድጋፍ እንዲደረግላቸው ጠየቁ፡፡
ባሕር ዳር፡ መስከረም 07/2013ዓ.ም (አብመድ) የደቡብ ጎንደር ዞን አስተዳደር በበኩሉ ለተፈናቃዮች አስቸኳይ ድጋፍ ለማድረስ እየሠራ መሆኑን አስታውቋል፡፡ጣና ሐይቅ ሞልቶ በመፍሰሱ በደቡብ ጎንደር ዞን ደራ፣ ሊቦ ከምከም እና ፎገራ ወረዳዎች 8 ሺህ 613 ቤቶች በውኃ ተጥለቅልቀዋል፡፡ በ8 ሺህ 213 ሄክታር መሬት ላይ የተዘራ ሰብልም በተለያየ ደረጃ ጉዳት ደርሶበታል፡፡ 1 ሺህ 483 ሄክታር የከብቶች የግጦሽ መሬትም በውኃ ተውጧል፡፡ የዞኑ አደጋ መከላከል ምግብ ዋስትናና ልዩ ደጋፍ ሚሹ አካባቢዎች ማስተባበሪያ ተጠሪ ጽሕፈት ቤት እንዳስታወቀው በችግሩ የተፈናቀሉ 2 ሺህ 526 ሰዎች በመጠለያ ውስጥ ይገኛሉ፡፡ቀያቸውን ለቅቀው በመጠለያ ውስጥ የሚገኙ የፎገራ ወረዳ ነዋሪዎች ተገቢው ድጋፍ እንዲደረግላቸው ጠይቀዋል፡፡ አስተያዬታቸውን ለአብመድ የሰጡ የዋገጠራ ቀበሌ ነዋሪዎች የከፋ ችግር ሳይደርስ አካባቢያቸውን ለቅቀው እንዲወጡ መንግሥት ግንዛቤ በመፍጠሩ አመሥግነዋል፡፡ ይሁን እንጂ ንብረታቸውን ጥለው በመውጣታቸው የቁሳቁስ እና የምገግብ ድጋፍ እንደሚያስፈልጋቸው ተናግረዋል፡፡ በተለይ ከፍተኛ የእንስሳት መኖ ችግር ስለገጠማቸው መንግሥት ተገቢውን ድጋፍ እንዲያደርግላቸው ነው የጠየቁት፡፡የደቡብ ጎንደር ዞን አደጋ መከላከል ምግብ ዋስትና እና ልዩ ደጋፍ የሚሹ አካባቢዎች ማስተባበሪያ ተጠሪ ጽሕፈት ቤት በበኩሉ ድጋፍ እየተደረገ መሆኑን አስታውቋል፡፡ ነገር ግን ወረዳዎች ፈጣን መረጃ የመስጠት ክፍተት ስላለባቸው የሚደረገው ድጋፍ በሚፈለገው ደረጃ እንዳልሆነ ገልጿል፡፡